b'\n_START_ARTICLE_\nPravo\n_START_PARAGRAPH_\nPravo je mno\xc5\xa1tvo pravil, ki urejajo najpomembnej\xc5\xa1e odnose v dolo\xc4\x8deni dru\xc5\xbebi._NEWLINE_Pravila so dol\xc5\xbeni spo\xc5\xa1tovati vsi, ki so na obmo\xc4\x8dju njihove veljave, tj. teritoriju dr\xc5\xbeave. \xc5\xa0teje se, da naslovljenci pravna pravila poznajo (nepoznavanje prava \xc5\xa1kodi), to pa se zagotavlja s predhodno objavo pravil v uradnem glasilu dr\xc5\xbeave, npr. v Uradnem listu. U\xc4\x8dinkovitost pravil zagotavljata dr\xc5\xbeava in lokalna skupnost s svojimi institucijami: sodi\xc5\xa1\xc4\x8di, policijo, to\xc5\xbeilstvom, upravnimi organi, izvr\xc5\xa1ilnimi organi. Tako dr\xc5\xbeava posameznikom prepove re\xc5\xa1evanje sporov z nasiljem (zakon mo\xc4\x8dnej\xc5\xa1ega) in jo pridr\xc5\xbei sebi (dr\xc5\xbeavna represija), v zameno pa posameznikom ponudi re\xc5\xa1evanje sporov v pravnem postopku._NEWLINE_Pravna pravila v demokrati\xc4\x8dnih dru\xc5\xbebah oblikuje ljudstvo, in sicer preko predstavni\xc5\xa1kega telesa (parlament). Temeljna pravila so osnovana v ustavi, splo\xc5\xa1na v zakonih, podrobnosti pa v podzakonskih aktih. Posamezniku dolo\xc4\x8dajo, kaj je prepovedano, nadaljnja pravila pa v okviru tega oblikuje sam oz. v soglasju s sopogodbeniki (civilno pravo). Dr\xc5\xbeava nasprotno sme po\xc4\x8deti le tisto, kar ji je izrecno zapovedano (javno pravo). V demokrati\xc4\x8dnosti je temeljni element prava - omejevanje samovoljne vladarjeve oblasti._NEWLINE_Pravna pravila so hierarhi\xc4\x8dno organizirana: ni\xc5\xbeje pravilo mora biti vsebinsko in postopkovno usklajeno z vi\xc5\xa1jim. Se pravi, zakon mora biti v skladu z ustavo, pogodba pa z Obligacijskim zakonikom. Skladnost zakonov in podzakonskih aktov z ustavnimi dolo\xc4\x8dbami presoja Ustavno sodi\xc5\xa1\xc4\x8de._NEWLINE_Ob boku tega so pravna pravila \xc5\xa1iroko organizirana po panogah; tj. podro\xc4\x8djih \xc5\xbeivljenja, ki jih urejajo.\n_START_SECTION_\nMednarodno pravo\n_START_PARAGRAPH_\nPravna pravila, ki veljajo v ve\xc4\x8d dr\xc5\xbeavah, so mednarodno (tudi supranacionalno) pravo. Za Slovenijo je najbolj pomembno pravo Evropskih skupnosti, zlasti EU._NEWLINE_Poenotenje pravne ureditve na svet (globalizacija) olaj\xc5\xa1a mednarodno poslovanje pravnim subjektom in pove\xc4\x8duje mednarodno menjavo. Na drugi strani tri velike svetovne ekonomskopoliti\xc4\x8dne regije - ZDA, Japonska, EU, Rusija - izkori\xc5\xa1\xc4\x8dajo svojo pravno ureditev, da bi svoji regiji pridobile prednost pred drugima dvema. Mednarodni dogovori v smer res globalne ureditve svetovne trgovine (WTO) so sklenjeni in uresni\xc4\x8dljivi tudi v praksi.\n_START_SECTION_\nPravni\xc5\xa1ka definicija prava\n_START_PARAGRAPH_\nPravo je sistem kot celota u\xc4\x8dinkovitih pravnih pravil in pravnih na\xc4\x8del, ki urejajo zunanja vedenja in ravnanje posameznikov in njihovih zdru\xc5\xbeenj v \xc5\xbeivljenjsko pomembnih dru\xc5\xbebenih razmerjih._NEWLINE_Ena od klasi\xc4\x8dnih definicij prava prihaja iz starega Rima, ki pravi da je pravo umetnost dobrega in pravi\xc4\x8dnega (ius est ars aequi et boni)._NEWLINE_Narava in funkcija prava se je spreminjala skozi zgodovino. V sodobnih dru\xc5\xbebah poobla\xc5\xa1\xc4\x8deno telo, na primer zakonodajalec ali sodi\xc5\xa1\xc4\x8de, ustvarja pravo. Pravo je podprto z dr\xc5\xbeavno monopolizirano fizi\xc4\x8dno prisilo, ki uveljavlja pravo s sredstvi primernih ukrepov ali kazni._NEWLINE_Pravo ima razli\xc4\x8dne namene. Kazensko pravo, na primer, pomaga vzdr\xc5\xbeevati mirno, urejeno in relativno stabilno dru\xc5\xbebo. Sodna oblast skrbi za mirno in civilizirano re\xc5\xa1evanje sporov. Stvarno in obligacijsko pravo omogo\xc4\x8data poslovanje in gospodarsko aktivnost. Javno pravo v prvi vrsti omejuje mo\xc4\x8d dr\xc5\xbeave proti posamezniku in mu s tem zagotavlja dolo\xc4\x8den nivo svobode.'